Skumju akmeņi

1994—1997

"Skumju akmeņi" ir viena no nozīmīgākajām latviešu alternatīvā roka mūzikas grupām 90. gados, tā tiek uzskatīta par pirmo latviešu gotiskā roka grupu.
Tā dibināta 1994. gada rudenī un drīz gūst ievērību, pateicoties solistes Helēnas Kozlovas balsij un emocionālajām dziesmām, kuru teksti pārsvarā pievērsās bezcerības, depresijas un iznīcības tēmām. To autors galvenokārt ir grupas basģitārists, literāts Ivars Blūms. Drīz iznāk divi grupas albumi - "Pilns nāves vecums vientulībā" (1995) un "Skumju akmeņi" (1996).
Grupa piedalās vairākos festivālos - "Sinepes un Medus" (Lielā sinepju balva 1995. gadā), "Bildes", Valmieras rokfestivālā, Kokneses rokfestivālā, "Mēs - tornim '96" Jelgavā un citos.

1997—2001

1998. gadā, kad Helēna grupu pametusi, viņas vietā tiek pieņemta Ieva Prande, jaunais sastāvs koncertē ar nosaukumu "Akmeņu dārzs", 1998.-1999. gadā tas ieraksta albumu, kas tiek izdots tikai 2001. gadā ar nosaukumu "Vai patiesi vēl gaidi?"jau pēc grupas izjukšanas 1999.g.beigās. Šī mūzika ir mierīgāka un gaišāka nekā "Skumju akmeņu" dziesmas, tā tapusi, ietekmējoties no dreampop stila un tādām grupām kā "Cocteau Twins". Vēlāk I. Blūms sāk vadīt radio "NABA" raidījumu "Dievišķās balsis", kas veltīts sieviešu vokālam rokmūzikā/raidījums pastāv arī 2019.g./.
Savukārt Helēna uzstājas solokoncertos, iznāk viņas soloalbumi "Saule tunelī" (1997) un "Stāsti" (1999).

2001—2005

2001. gadā grupa atjaunojas ar citu sastāvu, atgriežas Helēna, notiek koncerti, top jaunas dziesmas - kompozīcija "Neaizej" nokļūst Latvian Airplay Top 9. vietā, ierakstīta arī dziesma "Kā divas zvaigznes". 2005. gadā ierakstīts albums, tā dziesmas sarakstījusi galvenokārt Helēna, taču tā pabeigšana un izdošana aizkavējas vairākus gadus.

2005—2014

Jau kopš 2002. gada muzicējusi kopā ar ģitāristu Aleksandru Matvejuku, Helēna 2005. gadā nodibina ansambli "Levīti", kas izpilda galvenokārt viņas kompozīcijas ar garīga satura tekstiem un dažādos akustisku instrumentu sastāvos piedalās dažādos festivālos. 
Grupa atkal apvienojas 2013. gadā, kad beidzot tiek pabeigts un publiskots 2005. gadā ierakstītais albums "Kā divas zvaigznes" - to bez maksas iespējams lejupielādēt internetā -bandcamp, šo notikumu pavada arī koncerti. Albuma dziesma "Lidojums" nokļūst Radio NABA topa pirmajā vietā. Taču drīz vien Helēna sadarbību atkal izbeidz.

Kopš 2014. gada

2014. gadā tiek noorganizēts projekts ar nosaukumu "S.A.D." ("Skumju akmeņu dārzs"), kas 2015. gadā laiž klajā EP (minialbumu) "Promo" ar četrām dziesmām. Tā sastāvā līdzās Blūmam un Pupam ir Lelde Muceniece (vokāls), Krišjānis Purens (bungas) un Kaspars Liepiņš (taustiņi). Šis projekts stilistiski atgādina projekta "Akmeņu dārzs" virzienu ar dreampop, nugaze un spacerock iezīmēm. 2017. gada decembrī digitāli un cd tiek izdots šī sastāva debijas albums "Pirms vētras" ar desmit dziesmām. Šo gadu laikā mainījies sastāvs: pievienojusies ģitāriste Edīte Ķeņģe (2017), savukārt bungas spēlē Ansis Mežsargs (2017). 2018.g.aprīlī-maijā seko piecu koncertu debijas albuma tūre pa LV klubiem.2019. gada janvārī grupa izplata paziņojumu, ka sadarbība ar Mucenieci ir beigusies, tādēļ S.A.D. meklē jaunu vokālisti.2019.g.februārī grupa sāk sadarbību ar jauno vokālisti Annu Freimani.